Kusile wek amper geen krag opKusile-kragstasie Foto: Leo za1 / © Rute Martins van Leoa’s Photography via Wikimedia Commons Slegs een van Kusile se vier opwekkingseenhede is in dié stadium in werking, terwyl Eskom dae lank al stoei om ŉ fout by een van dié kragstasie se eenhede op te los. Eskom se bestuur het Donderdag tydens ŉ mediakonferensie gesê die kragstasie het tot onlangs toe geen krag gelewer nie en die kragvoorsiener moes noodgedwonge eenheid vier, wat nie eintlik geskik is vir kommersiële opwekking nie, by die stelsel voeg. Eenhede twee en drie behoort eersdaags ook tot die stelsel gevoeg te word. “Ons krap reeds sedert verlede week kop oor ŉ fout by eenheid een. Daar is ŉ probleem met die kontroleerder op die turbines wat stoom gelykmatig aan die linker‑ en regterkant moet vrystel. Ons het die hele nag met die probleem gestoei, maar kon ongelukkig nog nie met ŉ oplossing vorendag kom nie,” het Jan Oberholzer, Eskom se bedryfshoof, Donderdag gesê. Hy sê wel dat eenhede twee en drie deur die loop van die volgende paar dae weer tot die stelsel gevoeg behoort te word. Nietemin voorsien Eskom dat beurtkrag steeds tot en met Maandagoggend sal geld, aangesien hulle die naweek wil gebruik om dam‑ en dieselvlakke behoorlik op te vul. “Ons moet ook voorsiening maak vir moontlike onbeplande onderbrekings wat nog kan voorkom,” het André de Ruyter, hoof van Eskom, tydens die konferensie gesê. Onbeplande onderbrekings staan tans op meer as 12 000 MW, nadat nog twee eenhede die afgelope twee dae noodgedwonge afgeskakel moes word. Verskeie eenhede is wel sedert Woensdagoggend weer tot die stelsel gevoeg. Eskom verwag ook om binne die volgende paar ure twee eenhede by Tutuka‑ en Arnot-kragsentrale, wat onklaar geraak het, by die stelsel te voeg. Oberholzer sê hulle het ernstig oorweeg om beurtkrag vroeër af te skaf, maar het dringend tyd nodig om opwekkingskapasiteit te bespaar. “Ons sal die situasie deurlopend heroorweeg en verbruikers op hoogte hou.”